als_Latn dik_Latn sag_Latn
E shtuna hap dritaren e ndeshjeve të fundjavës në disa nga kampionatet europiane.
E shtuna hap dritaren e ndeshjeve të fundjavës në disa nga kampionatet europiane. Në Spanjë do të konsumohet raundi i 25-të me dy gjigandët e futbollit iberik që do të zbresin në fushën e lojës. Në orën 16:00, Reali i Madridit pret Elchen në “Bernabeu” për të ruajtur hapat pozitivë të javëve të fundit. Një 90 minutësh i lehtë në letër për skuadrën e Carlo Ancelottit që synon suksesin e tretë rresht pa Caristiano Ronaldon që duhet ta ndjekë sërish ndeshjen nga tribuna për shkak të skualifikimit 3-javor. Me rikthimin në formë të Gareth Bale, ruajtjen e vazhdimësisë nga qendërsulmuesi Benzema dhe magjitë e talentit Jese Rodriguez, tekniku italian duket se e ka kalibruar më në fund skuadrën “Merengues” dhe në këtë rrjedhë logjike, nuk parashikohet që madrilenët të hasin pengesa. Nga ana tjetër, Elche që ka grumbulluar 26 pikë deri në javën e 24-rt, do të luajë pa presionin që ushtron zona e ftohtë, pasi Valadollid i vendit të 18-të ka plot 5 pikë më pak. Një sfidë më delikate parashikohet transferta e Barcelonës në “Anoeta” ku gjen një kundërshtar si Real Sociedad që vitet e fundit i ka hapur jo pak probleme. Me objektivin e vendit të katërt, skuadra baske mund t’ia bëjë të vështirë jetën skuadrës së Martinos, e cila po tregon lëkundje edhe pse fitorja 6-0 ndaj Rayo Vallecanos duket se u vuri kapak zërave për një krizë të mundshme. Katalanasit kanë 60 pikë po aq sa Reali i Madridit dhe një hap fals në San Sebastian mund t’u kushtojë shtrenjtë në llogaritë që do të bëhen në fund të sezonit. Ndeshja luhet në orën 20:00 dhe do të transmetohet direkt në SS4-SS4HD.
Në Serie A është radha e Romës që udhëton drejt Regio Emilias për të forcuar pozitat në vendin e dytë të klasifikimit. Verdhekuqtë kërkojnë t’i bëjnë një dhuratë trajnerit Rudi Garcia me rastin e ditëlindjes dhe kjo është ndeshje ideale për ta arritur këtë objektiv pasi Bologna po paraqitet këtë sezon me një skuadër anemike. 21 pikët në klasifikim janë treguesi më i qartë për situatën që po kalojnë kuqeblutë, të cilët do të kërkojnë të marrin maksimumin nga kjo sfidë për të mos u akomoduar në pjesën më të ulët të renditjes. Maicon nuk do të zbresë në fushë për shkak të një dëmtimi, ndërsa Bastos do të zëvendësojë bashkëkombasin e tij në krahun e majtë të mbrojtjes. Pjesa tjetër e skuadrës është në dispozicion të teknikut francez që kërkon gjithashtu të vendosë nën presion Juventusin kryesues.
Përballje interesante edhe në Gjermani ku Borussia Dortmund ka gjetur ritmin e duhur dhe kërkon t’i japë vazhdimësi sezonit me ndeshjen në transfertën e Hamburgut. Djemtë e Klopp i ndan vetëm një pikë nga vendi i dytë që është edhe objektivi maksimal për pjesën e mbetur të sezonit. Për Hamburgun, kjo është sfida e jetës pasi një tjetër disfatë do të thotë edhe një hap më shumë drejt Bundesliga 2. Largimi i Wan Marwijk nuk e ka normalizuar aspak skuadrën për Hamburgun që noton në ujëra të ftohta pasi renditet në vendin e parafundit të klasifikimit me 16 pikë duke zhvilluar një nga sezonet më të dobëta të historisë. Ndeshja luhet në orën 15:30 dhe transmetohet në kanalet SS1-SS1HD. Një tjetër përballje që vjen në Supersport është edhe ajo mes Borussia Mounchengladbach e Hoffenhemi me vendasit që kërkojnë të ruajnë kontaktet me Schalken e vendit të katërt.
als_Latn als_Latn als_Latn als_Latn